รายงานคณะกรรมการตรวจสอบ ปี 2552

คณะกรรมการตรวจสอบ ของบริษัท สหมิตรเครื่องกล จำกัด (มหาชน) ประกอบด้วยกรรมการอิสระ
จำนวน 4 ท่าน ซึ่งเป็นผู้ทรงคุณวุฒิ ด้านการบริหารจัดการ กฎหมาย การเงิน และ การบัญชี โดยมี
พลเอกวาภิรมย์ มนัสรังษี เป็นประธานคณะกรรมการตรวจสอบ นายการุณ กิตติสถาพร นายเพรียว
ลิมป์ศิริพันธ์ และ นายประยูร วิเวชภูวนนท์ และ เป็นกรรมการตรวจสอบ
คณะกรรมการตรวจสอบทุกท่าน มีคุณสมบัติครบถ้วน ตามที่กำหนดไว้ในคู่มือคณะกรรมการตรวจสอบ
ซึ่งสอดคล้องกับข้อกำหนด ของสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.)

ในปี 2552 คณะกรรมการตรวจสอบ
ได้ปฏิบัติหน้าที่ตามขอบเขตความรับผิดชอบซึ่งกำหนดไว้ในคู่มือคณะกรรมการตรวจสอบ
โดยได้จัดให้มีการประชุมรวม 5 ครั้ง ทุกครั้งได้เชิญผู้สอบบัญชี ผู้ตรวจสอบภายใน และ ฝ่ายบริหาร
เข้าร่วมประชุมเพื่อให้ความเห็น และข้อเสนอแนะตามที่พึงจะเป็น
รวมถึงได้รายงานผลการดำเนินงานต่อคณะกรรมการบริษัท เป็นประจำทุกไตรมาส
โดยสรุปสาระสำคัญได้ดังนี้

1.  สอบทานงบการเงินรายไตรมาส และ งบการเงินประจำปี 2552
    เพื่อให้ความเห็นชอบต่อความถูกต้อง ครบถ้วน การเปิดเผยข้อมูลสำคัญ รายการที่เกี่ยวข้องกัน
    และรายการที่อาจก่อให้เกิดความขัดแย้งทางผลประโยชน์
    ตลอดจนพิจารณาประเด็นความเสี่ยงของมาตรฐานการบัญชีทีเกี่ยวข้อง หรือ
    มาตรฐานการบัญชีที่มีการเปลี่ยนแปลง ซึ่งคณะกรรมการตรวจสอบ
    มีความเห็นสอดคล้องกับผู้สอบบัญชีว่า
    งบการเงินได้จัดทำขึ้นอย่างถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
    การเปิดเผยข้อมูลถูกต้อง ครบถ้วน เพียงพอ และทันเวลา รายการที่เกี่ยวข้องกัน
    เป็นไปอย่างสมเหตุผล มีเงื่อนไขต่าง ๆ ตามปกติของธุรกิจ และเพื่อประโยชน์สูงสุดของบริษัท

2.  กำกับดูแลงานตรวจสอบภายในให้ปฏิบัติสอดคล้องกับมาตรฐานวิชาชีพสากล
    และสอบทานระบบควบคุมภายในให้มีความเหมาะสม รัดกุม และเพียงพอ
    โดยพิจารณาความเหมาะสมของสภาพแวดล้อม และ
    ความเป็นอิสระในการปฏิบัติงานของหน่วยงานตรวจสอบภายใน
    การกำหนดแนวทางการตรวจสอบ ซึ่งเน้นการตรวจสอบเชิงป้องกัน
    ควบคู่กับเสนอปรับปรุงงานพัฒนาระบบ
    พิจารณาและให้ข้อเสนอแนะต่อแผนการตรวจสอบประจำปี รายงานผลการตรวจสอบ
    และรายงานผลการติดตามการดำเนินการแก้ไขปัญหาที่พบ เพื่อพัฒนาหน่วยงานตรวจสอบภายใน
    และระบบควบคุมภายในอย่างต่อเนื่อง ซึ่งคณะกรรมการตรวจสอบมีความเห็นว่า
    การปฏิบัติงานของฝ่ายตรวจสอบภายในเป็นไปอย่างอิสระ มีประสิทธิผล
    และบริษัทมีระบบควบคุมภายในที่เหมาะสม เพียงพอ โดยไม่พบจุดอ่อนที่เป็นสาระสำคัญ

3.  สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือ กฎหมายที่เกี่ยวข้องกับธุรกิจของบริษัท
    ซึ่งคณะกรรมการตรวจสอบ มีความเห็นว่า บริษัท มีการดูแลและปฏิบัติตามข้อกำหนด และ
    กฎหมายที่เกี่ยวข้องอย่างถูกต้อง ครบถ้วน

4.  สอบทานและผลักดันนโยบายการกำกับดูแลกิจการของบริษัทสู่มาตรฐานสากล
    ภายใต้หลักคุณธรรม และ จริยธรรม สอดคล้องกับแนวปฏิบัติที่ดี
    และข้อกำหนดของหน่วยงานกำกับดูแล รวมถึงมีความเหมาะสมกับการดำเนินธุรกิจของบริษัท
    โดยเพื่อสนับสนุนแนวทางดังกล่าว ขณะนี้ บริษัทได้ประกาศใช้ คู่มือกรรมการบริษัท
    เพื่อใช้เป็นกรอบการปฏิบัติงานของคณะกรรมการบริษัท เพิ่มเติม จากที่ได้ประกาศใช้คู่มืออื่น
    มาก่อนหน้านี้แล้ว

5.  จัดให้มีการประเมินผลงาน ของคณะกรรมการตรวจสอบ เป็นประจำทุกปี
    ตามแนวทางของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
    และคู่มือคณะกรรมการตรวจสอบ โดยสรุป ผลการประเมิน
    คณะกรรมการปฏิบัติหน้าที่ได้อย่างอิสระ มีประสิทธิผล
    สอดคล้องตามแนวทางการปฏิบัติที่ดีของคณะกรรมการตรวจสอบ ผลการปฏิบัติงานเป็นที่น่าพอใจ
    ของคณะกรรมการตรวจสอบทั้งคณะ

6.  พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชี ประจำปี 2553
    คณะกรรมการตรวจสอบได้พิจารณาความเป็นอิสระ ความพร้อมในการปฎิบัติงาน
    ความเหมาะสมของค่าตอบแทน และผลงานในรอบปีที่ผ่านมาของผู้สอบบัญชี
    ซึ่งอยู่ในระดับที่น่าพอใจ จึงมีมติเสนอต่อคณะกรรมการบริษัท เพื่อขออนุมัติจากที่ประชุมผู้ถือหุ้น
    แต่งตั้ง บริษัท สอบบัญชีธรรมนิติ จำกัด เป็นผู้สอบบัญชีของบริษัทประจำปี 2553

โดยสรุป คณะกรรมการตรวจสอบมีความเห็นว่า บริษัทฯ
ได้จัดทำงบการเงินอย่างถูกต้องในสาระสำคัญตามหลักการบัญชีที่รับรองทั่วไป มีการเปิดเผยข้อมูล
รายการที่เกี่ยวข้องกัน หรือ รายการที่อาจก่อให้เกิดความขัดแย้งทางผลประโยชน์อย่างเพียงพอ
เชื่อถือได้ มีระบบการควบคุมภายใน และ การบริหารความเสี่ยงที่มีประสิทธิผล เหมาะสมกับธุรกิจ
มีการปฏิบัติตามกฎหมาย ข้อกำหนดของตลาดหลักทรัพย์ และ กฎหมายที่เกี่ยวข้องอย่างถูกต้อง
ครบถ้วน

  ในนามคณะกรรมการตรวจสอบ

  พลเอก

  (วาภิรมย์ มนัสรังษี)

  ประธานกรรมการตรวจสอบ